Kaapse skool sal binnekort met sonkrag werk | Netwerk24
Deur Ané van Zyl 10 April 2019 22:39
Protea Heights-Akademie in Protea Hoogte, Kaapstad, sal die eerste skool wees wat met sonkrag werk wat deur die Sun Exchange-organisasie se Wes-Kaapse projek gefinansier is.
Die dak van Protea Heights-Akademie. Foto: Verskaf
Die organisasie mik om verskeie skole in die Wes-Kaap van toerusting te voorsien om hul eie sonkrag op te wek, sonder enige installasiekoste of maandelikse gebruikskoste vir die skool.
"Met die onmiddellike besparing op hul kragrekeninge van die eerste dag wat die projek in werking is, kan skole hul hulpbronne gebruik vir dit wat hulle die beste doen – onderrig," sê die organisasie in 'n gesamentlike verklaring met die Wes-Kaapse onderwysdepartement (WKOD).
"Dit help skole om geld op kort termyn te bespaar en bied aan hulle ook 'n mate van immuniteit teen toekomstige tariefverhogings van Eskom."
Die Protea Heights-Akademie spesialiseer in wiskunde, wetenskap en tegnologie.
"Ons skool is 'n plek waar leerlinge bemagtig word om wêreldwyd te kompeteer en wêreldwye probleme op te los," sê Wendy Horn, hoof van Protea Heights-Akademie.
"Met ons fokus op tegnologie en innovasie, is dit 'n natuurlike vordering om die skool te laat oorskakel van fossielbrandstowwe.
"Die projek ondersteun die skool se doelwit om globale burgers te ontwikkel wat die doelwitte van die Verenigde Nasies se volhoubare ontwikkeling verstaan," sê Horn.
Die skool sal die agtste een in Suid-Afrika wees wat met sonkrag werk en deel is van dié projek.
Jessica Shelver, woordvoerder vir die WKOD, kon nie betyds bevestig wanneer die projek by Protea Heights-Akademie sal begin nie.